## Rješenje Ustavnog suda Republike Hrvatske broj U-VIII-179 od 8. travnja 1997.

### NN 37/1997 (9.4.1997.), Rješenje Ustavnog suda Republike Hrvatske broj U-VIII-179 od 8. travnja 1997.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući o prijedlogu
Z. Š. iz Č., na sjednici održanoj dana 8. travnja 1997. godine, donio je
slijedeće

## **RJEŠENJE**

1. Prijedlog se odbacuje.

2. Ovo rješenje objavit će se u "Narodnim novinama".

Obrazloženje

Z. Š. iz Č. po R. D., odvjetniku iz Č., podnio je prijedlog za privremenu
obustavu izvršenja rješenja Ureda za prostorno uređenje, stambeno-komunalne
poslove, graditeljstvo i zaštitu okoliša B. - Ispostava Č. broj: UP/I-371-02/94-01/1,
Urbroj: 22103-04-05-96/1 od 8. svibnja 1996. kojim rješenjem je naloženo
podnositelju prijedloga da isprazni stan za službene potrebe u Č., M. N.
2, i da ga slobodnog od osoba i stvari preda nosiocu prava raspolaganja
D. P. "E" K. kao i zaključka o dozvoli izvršenja broj: UP/I-371-02/96-01/1
Ur.broj 2103-04-03-97-1 od 21. veljače 1997., kojim je određeno da stan
isprazni do 7. travnja 1997., jer će se inače provesti iseljenje prisilnim
putem i to je određeno za dan 10. travnja 1997. u 9,00 sati.

Podnositelj prijedloga navodi da je rješenje prvostupanjskog upravnog
tijela kojim je predlagatelju naloženo iseljenje iz stana u Č., M. N. 2,
donijeto temeljem članka 94. Zakona o stambenim odnosima ("Narodne novine",
broj 51/85, 42/86, 37/88, 47/89, 22/90, 22/92, 58/93 i 70/93), te smatra
da su ispunjene pretpostavke za privremenu obustavu izvršenja na temelju
odredbe članka 18. Ustavnog zakona o Ustavnom sudu Republike Hrvatske ("Narodne
novine", broj 13/91 - nastavno Ustavni zakon).

Prijedlog nije dopušten.

Iz sadržaja prijedloga i priložene dokumentacije utvrđeno je da predlagatelj
koristi predmetni stan za službene potrebe na temelju ugovora o korištenju
stana zaključenog između njega kao stanoprimca i D.P. "E" K. kao stanodavca
od 13. svibnja 1971., te da je podnio tužbu radi utvrđenja prava na stan
kod Općinskog suda u Č.

Temeljem članka 18. Ustavnog zakona, Ustavni sud može, do donošenja
konačne odluke, privremeno obustaviti izvršenje pojedinačnih akata ili
radnji koje se poduzimaju na osnovi zakona ili drugog propisa, čija se
ustavnost odnosno zakonitost ocjenjuje, ako bi njihovim izvršenjem mogle
nastupiti teško otklonjive posljedice.

Imajući u vidu da odredba članka 94. Zakona o stambenim odnosima nije
više predmetom ocjene ustavnosti, jer je odlukom Suda broj: U-I-892/94
od 20. studenoga 1996. ("Narodne novine", broj 99/96) osporena odredba
ukinuta, Sud ocjenjuje da ne postoje pretpostavke za odlučivanje u smislu
članka 18. Ustavnog zakona na kojoj odredbi se temelji podneseni prijedlog.

U konkretnom slučaju, kako je iseljenje određeno na temelju propisa,
koji je ukinut, a pravni osnov useljenja je sporan, nadležna upravna tijela
su dužna primjenjivati odredbu članka 23. stavka 4. Ustavnog zakona, a
koja određuje, da se izvršenje konačnih odnosno pravomoćnih pojedinačnih
akata donijetih na osnovi ukinutog zakona, ne može ni odrediti ni provesti,
a ako je izvršenje započeto, obustavit će se.

Iz navedenih je razloga, temeljem članka 26. Ustavnog zakona, riješeno
kao u izreci.

Odluka o objavi temelji se na odredbi članka 20. stavka 1. Ustavnog
zakona o Ustavnom sudu Republike Hrvatske.

Broj: U-VIII-179/1997.
Zagreb, 8. travnja 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 37/1997-540